b'\n_START_ARTICLE_\nVaasan kauppahalli\n_START_PARAGRAPH_\nVaasan kauppahalli on goottilaistyylisesti rakennettu kauppahalli Vaasan keskustassa. Rakennus on kaavasuojeltu ja se onkin rakennustaiteellisesti ja kulttuurihistoriallisesti merkitt\xc3\xa4v\xc3\xa4. Rakennuksen on suunnitellut Vaasan silloinen l\xc3\xa4\xc3\xa4ninarkkitehti A. W. Stenfors ja se on rakennettu kahdessa osassa. Ensimm\xc3\xa4inen osa, niin sanottu alahalli, valmistui 2. tammikuuta 1902. J\xc3\xa4lkimm\xc3\xa4inen osa, niin sanottu yl\xc3\xa4halli, joka rakennettiin my\xc3\xb6s Stenforsin piirustusten mukaan, valmistui vasta vuonna 1927. Kulkuyhteys n\xc3\xa4iden kahden v\xc3\xa4lille avattiin vuonna 1963. Vaasan kauppahallin rakennuttaja ja omistaja on Halli Oy, jonka perustivat hovioikeuden neuvos Oskar Rewell, l\xc3\xa4\xc3\xa4ninarkkitehti A. W. Stenfors ja pankinjohtaja K. H. Majantie vuonna 1900.'